[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.6.2006

COM(2006) 321 végleges

A BIZOTTSÁG JELENTÉSE

A közúti fuvarozásra vonatkozó egyes szociális jogszabályok összehangolásáról szóló 3820/85/EGK rendeletnek a 2001-2002-es időszakban történő végrehajtásáról(a közúti fuvarozásra vonatkozó egyes szociális jogszabályok végrehajtásáról szóló 22. bizottsági jelentés){SEC(2006)791}

ÖSSZEFOGLALÁS

Ez a jelentés a 3820/85/EGK tanácsi rendelet végrehajtásáról szóló bizottsági jelentések sorában a hatodik. A tagállamok által a 2001-2002-es időszakban folytatott ellenőrzési és végrehajtási tevékenységekre érvényes trendeket és statisztikákat állapít meg a vezetési időkről, a pihenőidőkről és a megszakításokról szóló 3820/85/EGK rendelet rendelkezései vonatkozásában. A tagállamok által rendelkezésre bocsátott statisztikai adatokon alapul és tartalmazza azoknak a rendelet végrehajtásával kapcsolatos nézeteit.

Valamennyi tagállam benyújtotta a Bizottságnak a jelenlegi időszakra vonatkozó adatokat. Sajnos néhány tagállam nem nyújtotta be adatait a megadott határidőre, más tagállamok pedig még mindig nem bontják le összesített számadataikat, jelentéseik pedig nem egységesek. Ez késleltette a jelentés összeállítását és korlátozta a statisztikai adatok korai és hatékony összevetését.

Tíz tagállam, nevezetesen Ausztria, Dánia, az Egyesült Királyság, Franciaország, Írország, Luxemburg, Németország, Olaszország, Spanyolország és Svédország növelte a közúti ellenőrzéssel ellenőrzött munkanapok számát. A többi tagállam az ellenőrzött munkanapok számának csökkentését jelezte. Az ellenőrzött munkanapok teljes száma (országos és nem országos együttvéve) általánosságban nőtt a 2001-2002-es év során.

Tizenegy tagállam, nevezetesen Ausztria, Dánia, az Egyesült Királyság, Franciaország, Írország, Luxemburg, Németország, Olaszország, Portugália, Spanyolország és Svédország növelte a közúti ellenőrzések számát. A többi tagállam csökkentésről számolt be. Általánosságban véve csökkent az ellenőrzések helyszínén ellenőrzött gépjárművezetők száma.

Valamennyi tagállam könnyedén eleget tett a hivatásos gépkocsivezetőknek a munkanapok 1 %-ban történő ellenőrzésére vonatkozó szabványnak, Németország, Görögörszág, Spanyolország, Franciaország, Luxemburg és az Egyesült Királyság pedig túllépte a 2 %-ot.

A tagállamok különböző, az e jelentés tárgyát képező időszakban és azt követően történt kezdeményezésekről számoltak be. A referenciaidőszak során összehangolt ellenőrzésekre került sor Dániában, Norvégiában, Finnországban és Svédországban. A Bizottság megállapítja, hogy az együttműködés továbbra is kivételes esetnek számít , lévén hogy a tagállamok csak esetenként hajlandóak egymással együttműködni. A munkaidőről szóló új közösségi jogszabályok 2005. március 23-án léptek életbe. E rendelet kiegészítő elemeként ez kedvező fejleménynek számít. A tagállamok kötelesek biztosítani, hogy 2006 elejétől valamennyi új gépjármű digitális menetíró készülékkel legyen felszerelve.

Számos tagállamban azonban tovább nőtt a szabálysértések összesített száma. Egy rendkívüli mértékben versenyorientált piacon, ahol a vállalatok a költségek minimalizálására kényszerülnek, intézkedéseket kell hozni az ezen alapvető szabályoknak való jobb megfelelés érdekében. 100 ellenőrzött munkanap során a bűnüldöző szervek átlagosan 1,69 szabálysértést észlelnek. Tekintettel a források korlátozottságára, a Bizottság kockázatértékelésen alapuló, célzottabb megközelítést kíván ösztönözni. Nyilvánvaló, hogy a kibővített Unió erősen versenyorientált piacán nem engedhető meg, hogy a jelenlegi helyzet tovább rosszabbodjon. Csak egységesebb szabályrendszerrel és a tagállamok által a végrehajtás céljából biztosított fokozottabb erőfeszítés és befektetés révén lehet elérni, hogy jobban tiszteljék a közösségi társadalmi normákat a közúti fuvarozási ágazatban.

1. BEVEZETÉS

Ez a jelentés, mely a 2001-2002-es időszakra vonatkozik, a hatodik a 3820/85/EGK tanácsi rendelettel[1] foglalkozó jelentések sorában. A jelentés a tagállamok által az 1993. február 22-i bizottsági határozat[2] szerint bevezetett szabvány formanyomtatvány felhasználásával rendelkezésre bocsátott információkon alapul.

Valamennyi tagállam a szabvány formanyomtatványt használta az adatok Bizottságnak történő benyújtásához. Jelentéseik jórészt teljesek, de még mindig nem egységesek, és a benyújtott adatok némelyike csak részletekben vagy bizonyos szempontól hiányosan áll rendelkezésre. A jelentések során késés állt be különösen Írország esetében, a Görögországból, Luxemburgból és Portugáliából származó adatok pedig hiányosak voltak.

A szabvány formanyomtatvány használata azonban megkönnyíti a Bizottság számára a statisztikák elemzését és azoknak a legutóbbi időszakéval való összevetését. Ez a jelentés egyúttal tartalmazza a tagállamok által közölt kezdeményezéseket, valamint a közösségi szinten végbement legújabb fejleményeket.

2. ÖSSZEFOGLALÓ TÁBLÁZATOK

2.1. Ellenőrzések összefoglalás

A ténylegesen ellenőrzött napok száma az ellenőrizendő munkanapok minimális számának arányában

Tagállam | -a- Az ellenőrizendő munkanapok minimális száma | -b- Ellenőrzött munkanapok száma (állampolgárok) | -c- Ellenőrzött munkanapok száma (nem állampolgárok) | -d- Ellenőrzött munkanapok összesített száma | -e- A ténylegesen ellenőrzött napok száma az ellenőrizendő munkanapok minimális számának arányában (d/a) |

Ausztria | 439 090 | 477 155 | 231 478 | 708 633 | 1,61 |

Belgium | 720 280 | 555 387 | 297 911 | 853 298 | 1,18 |

Dánia | 209 000 | 280 595 | 28 193 | 308 788 | 1,48 |

Finnország | 270 160 | 312.310 | 50 778 | 363 088 | 1,34 |

Franciaország | 2 500 000 | 5 999 030 | 1 176 688 | 7 175 718 | 2,87 |

Németország | 3 470 040 | 7 691 352 | 6 858 957 | 14 550 309 | 4,19 |

Görögország[3] | 4 883 | 34 616 | 5 512 | 40 128 | 8,21 |

Írország | 585 046 | 873 123 | 2 038 | 875 161 | 1,49 |

Olaszország | 2 189 651 | 4 191 031 | 130 898 | 4 321 929 | 1,97 |

Luxemburg | 81 398 | 139 567 | 37 362 | 176 929 | 2,17 |

Hollandia | 546 922 | 541 430 | 56 666 | 598 096 | 1,09 |

Portugália[4] | 585 077 | 650 224 | 1,11 |

Spanyolország | 2 016 000 | 4 231 802 | 445 872 | 4 677 674 | 2,32 |

Svédország | 440 000 | 464 456 | 89 717 | 554 173 | 1,25 |

Egyesült Királyság | 2 061 880 | 3 985 245 | 183 230 | 4 168 475 | 2,02 |

2.2. Szabálysértések: összefoglalás

Feljegyzett szabálysértések száma: A 3820/85/EGK rendelet 6., 7., 8. és 14. cikke

A tagállamok jelentései

Tagállam State | UTASOK | ÁRUK | Összesen |

6 | Vezetési idők | 425 327 |

7 | Szünetek | 333 401 |

8 | Pihenőidők | 416 783 |

14 | Szolgáltatási menetrend és szolgálati beosztás | 7 868 |

Összesen | 1 183 379 |

3. A TAGÁLLAMOK KÖZÖTTI KAPCSOLATOK ÉS EGYÜTTMűKÖDÉS

Néhány tagállam jó példával állt elő azzal, hogy összehangolt ellenőrzésekről tett jelentést

Svédország összehangolt ellenőrzéseket folytatott Dániával, Norvégiával és Finnországgal.

A Tirolban lévő Kundl közúti ellenőrzési területen a német rendőrség az osztrák közutakon közlekedő gépjárművek ellenőrzésére feljogosító osztrák engedély birtokában együttműködött az osztrák féllel.

4. KÖVETKEZTETÉSEK ÉS ÉSZREVÉTELEK

4.1. A tagállamok javaslatai

Németország új szabvány jelentéstételi formanyomtatványra tesz javaslatot. A következő részinformáció belefoglalását javasolja:

1. A fenti vagy hasonló formanyomtatvány mintájára a tervezett és a tényleges számok összevetése. Jelenleg a megfelelés arányát csak további számítások révén lehet megállapítani.

2. A 3821/85/EGK irányelv megsértése Az ilyen szabálysértések gyakran kapcsolódnak a 3820/85/EGK rendelet megsértéséhez, így nem kevésbé jelentősek.

3. A 3820/85/EGK irányelv 17. cikkében előírt információcsere áttekintése és a 88/599/EGK irányelv 5. cikke értelmében történő, tagállamok közötti együttműködés az ellenőrzések terén. Az a tény, hogy nem minden tagállam látszik eleget tenni e rendelkezésnek, aggodalomra ad okot, és ezért ezt a Bizottságnak figyelembe kell vennie ellenőrzései során.

4. A 3820/85/EGK rendeletnek és a 88/599/EGK irányelvnek az EGT-megállapodásba (HL L 1., 1994. január 3., 433. o.) való belefoglalását követően ezek a rendeletek az Európai Gazdasági Térség nem EU-tag szerződő feleire is alkalmazandók. Az 1993. évi szabvány jelentéstételi formanyomtatvány ezt nem teszi lehetővé, mivel az csak az akkori EGK-tagállamok és harmadik országok között tesz különbséget. Ezért a többi EGT-államot a harmadik országok számára fenntartott oszlopba kell belefoglalni, jóllehet ezek EU (EGK)-tagállamként kezelendők, lévén hogy a vonatkozó rendeleteket belefoglalták az EGT-megállapodásba.

A Bizottság szándékában áll e kérdéssel foglalkozni az új rendelet értelmében felállítandó bizottság keretein belül.

4.2. A Bizottság következtetései és észrevételei

A hatályos jogszabályok továbbra is biztosítják a közúti fuvarozók maximális vezetési és pihenőideje megállapítására vonatkozó közös közösségi szabványt. Ennek a tagállamokban való alkalmazása létfontosságú a közúti biztonság és az Unión belüli tisztességes verseny növelése szempontjából.

A Bizottság ugyanakkor tisztában van azzal, hogy tagállamonként eltérőek a jogszabályok értelmezésével és alkalmazásával kapcsolatos nézetek. Minden tagállamban más és más intenzitással és gyakorisággal végeznek ellenőrzéseket, gyakran különböző hatóságok bevonásával, melyek eltérő prioritások és nemzeti szabályok szerint tevékenykednek. Ráadásul a szabálysértéseket eltérő szigorral büntetik. A tagállamok által rendelkezésre bocsátott egyes információk gyakran következetlenek, így meglehetősen nehéz pontos összevetéseket készíteni. A Bizottság felismeri az összehangolt végrehajtás érdekében történő, tagállamok közötti fokozottabb együttműködés szükségességét is.

Mindezen okokból kifolyólag három intézkedésre tesz javaslatot a problémák kezelésére: először a rendelet felülvizsgálata a szabályok egyszerűsítése, tisztázása és aktualizálása céljából; másodszor, nemrégiben javasolta a 88/599/EGK irányelv végrehajtásának felülvizsgálatát a végrehajtási műveletek mennyisége és minősége javítására, a bűnüldöző szervek jobb együttműködése ösztönzésére mind a tagállamokon belül, mind pedig azok között, valamint a végrehajtás prioritásainak tisztázására. Végül arra törekszik, hogy biztosítsa a digitális menetíró készülék bevezetését a csalás minimalizálása céljából, illetve a gyors, pontos és részletes adatfelvétel, -tárolás és ellenőrzés elősegítésére.

4.2.1. Több a rendelkezésre bocsátott információ és kevesebb a hiányos adat, a probléma azonban továbbra is fennáll

A szabvány formanyomtatvány felhasználásával valamennyi tagállam szolgáltatott információt a jelenlegi jelentéstételi időszakra vonatkozóan, és többségüknek sikerült részletesebb információval szolgálniuk. Az időben történő jelentéstétel elmulasztása azonban akadályozza a Bizottságot egy átfogó összevetés elkészítésében, és késlelteti a jelentés véglegesítését. A kapott nem szabvány számadatok ugyancsak akadályozzák egy, a tagállamok közötti átfogó összehasonlítás elvégzését. Emellett Dánia elmulasztotta a Bizottság számára megküldeni az ellenőrzések helyszínén ellenőrzött gépjárművezetők számára vonatkozó adatait. Görögország nem szolgáltatott adatokat a szabálysértésekre vonatkozóan. Belgium nem összesítette adatait. Franciaország továbbra is lakóhellyel rendelkezők illetve nem rendelkezők között tesz különbséget, ahelyett, hogy állampolgárok és nem államolgárok között tenne, ami megnehezíti a többi tagállam statisztikájával való összehasonlítást. A tagállamokat emlékeztetik arra, hogy a rendelet[5] nem csupán különleges kötelezettséget ír elő az információ rendelkezésre bocsátására, hanem megszabja annak a Bizottság számára történő eljuttatási határidejét is, ami a vonatkozó kétéves időszak leteltét követő év szeptember 30-a.

4.2.2. Az ellernőzésekre vonatkozó minimális előírásoknak valamennyi tagállam eleget tett

A legutóbbi jelentési időszakkal (1999-2000)[6] összehasonlítva hat tagállam, nevezetesen Németország, Franciaország, Hollandia, Luxemburg, Ausztria és az Egyesült Királyság jelezte az ellenőrzések számának megnövelését.

Általánosságban valamennyi tagállam könnyedén eleget tett az 1%-os alap-szabványnak. Németország, Spanyolország és Franciaország továbbra is 2 % felett teljesít. A vezetési időkkel és pihenőidőkkel kapcsolatos szabálysértések száma nőtt, miközben az egyéb szabálysértések száma csökkent

Csak Olaszországban, Hollandiában és Svédországban csökkent a 6. cikkel (vezetési idők) szembeni szabálysértések száma. A pihenőidőkkel kapcsolatos szabálysértések összesített száma a legutóbbi időszakhoz képest nőtt. Eközben a megszakításokkal kapcsolatos feljegyzett szabálysértések száma csökkent a legutolsó időszakéhoz képest (különösen Ausztria, Finnország és Svédország esetében). Ugyancsak észrevehető volt a csökkenés a szolgáltatási menetrendről és szolgálati beosztásról szóló 14. cikkel szembeni szabálysértések vonatkozásában.

A tagállamok többsége kellő mennyiségű adattal szolgált a vonatkozó időszak szabálysértéseivel kapcsolatosan. Az Egyesült Királyság által szolgáltatott adatok továbbra is jelzik a vezetési időkkel, pihenőidőkkel és megszakításokkal szembeni szabálysértésekre vonatkozó számadatok hozzárendelésének nehézségeit.

4.2.3. Számos tagállamban nőtt a feljegyzett szabálysértések száma

Néhány tagállamban, pl. Németországban, Ausztriában, vagy az Egyesült Királyságban nőtt a jelenlegi időszakra vonatkozó szabálysértések összesített száma. A növekedés többféle tényezőre utalhat: az elkövetett szabálysértések számának tényleges növekedése, a végrehajtási hatóságok célzottabb fellépése, illetve a statisztikai adatok hatékonyabb összegyűjtése. Ehhez kapcsolódik, hogy Dániában, Németországban, Spanyolországban, Franciaországban, Luxemburgban, Hollandiában és az Egyesült Királyságban nőtt az ellenőrzött munkanapok száma, míg Belgiumban, Írországban, Ausztriában, Finnországban és Svédországban csökkent.

Általánosságban elmondható, hogy habár számos tagállam növekedésről számolt be, úgy tűnik, csak kismértékben nőtt az EU-ban észlelt szabálysértések összesített száma. Az 1999-2000-es időszakban összesen 1 173 122 szabálysértést jegyeztek fel, míg a 2000-2001-es időszakban 1 180 334-et.

Az ellenőrzések számának növelése vagy csökkentése nem jelenti automatikusan az észlelt szabálysértések számának növekedését vagy csökkenését. Habár ez az összefüggés egyes esetekben jelentheti a gyakrabban végzett végrehajtási tevékenységek elrettentő hatását, nyilvánvaló, hogy számos tagállam esetében a végrehajtási tevékenységek fokozása csupán egy súlyosbodó problémára hívja fel a figyelmet.

4.2.4. A szabálysértések észlelése eredményességének aránya tagállamonként nagymértékben eltérő

Az észlelt szabálysértések összesített számának aránya az ellenőrzött munkanapok összesített számához viszonyítva azt mutatja, hogy tagállamonként nagyok az eltérések a potenciális szabálysértők meghatározásának eredményességét illetően. 2001 és 2002 során Ausztria, Németország és Finnország volt a legsikeresebb, 100 ellenőrzött munkanaponként 6,67, 5,36, illetve 3,79 szabálysértés észlelésével a vonatkozó időszakban. Egyes tagállamokban (Franciaországban, Olaszországban, Hollandiában) az észlelés szintje meghaladta az 1 szabálysértést 100 ellenőrzött munkanaponként, míg más tagállamok nem érték el ezt az arányt.

Az arányok közötti különbségek alapján potenciális haszon elérésére lehet következtetni, amely a tagállamok közötti tapasztalatok és legjobb gyakorlatok cseréjével, illetve a leghatékonyabb és országos szinten megfelelő gyakorlat uniószerte történő elfogadásával valósítható meg.

4.2.5. A 3820/85/EGK és 3821/85/EGK tanácsi rendeletek értelmezése az Európai Közösségek Bírósága döntései alapján A vonatkozó időszak a 2001-2002-es év

A 2001. január 1-jétől 2002. december 31-ig tartó időszak során az Európai Közösségek Bírósága nem hozott döntést a 3820/85/EGK és 3821/85/EGK tanácsi rendeletekkel kapcsolatosan.

4.2.6. A digitális menetíró készülék alkalmazása

A Bizottság 2002. június 13-án elfogadta a közúti közlekedésben használt menetíró készülékről szóló 3821/85/EGK tanácsi rendeletnek a műszaki fejlődéshez történő hetedik hozzáigazításáról szóló 1360/2002/EK rendeletet. A bizottsági rendelet 1. B melléklete tartalmazza a 2135/98/EK tanácsi rendelet által bevezetett digitális menetíró készülékre vonatkozó műszaki előírásokat. A jelenlegi rendelkezések értelmében a digitális menetíró készüléket valamennyi tagállamban közlekedő minden új gépjármű számára kötelezővé tették volna 2004. augusztus 5. után. Mivel azonban a típusjóváhagyással rendelkező digitális menetíró készülékek nem álltak a gépjárműgyártók rendelkezésére a kitűzött időben, 2003. augusztus 5-én, a bevezetés határidejét 2005. augusztus 5-re halasztották, 2006. január 1-jéig tartó toleranciaidőszakkal. Ezt kiterjesztették 2006 májusáig, hogy figyelembe lehessen venni a közúti fuvarozásra vonatkozó új szociális jogszabályokról szóló legutóbbi megállapodásban előírt új rendelkezéseket.

A digitális menetíró készülék bevezetésének fő célja a szabályok betartatásának tökéletesítése. Egyúttal fontos ösztönzést jelent majd az egyenlő feltételek megteremtéséhez, a rendelet összehangolt végrehajtása és az alkalmazási gyakorlathoz való közös hozzáállás révén. A digitális menetíró készülék arra kötelezi majd a bűnüldöző szerveket, hogy naprakésszé tegyék a szabályok betartatásának és a szabálysértőkkel szembeni büntetőeljárásnak a módszereit. Ebben az összefüggésben folyamatban van egy a Bizottság által támogatott projekt. A projekt lehetővé teszi a tagállamok számára, hogy kidolgozzák a végrehajtással kapcsolatos közös terveket, információt cseréljenek, valamint hogy összehangolt és hatékonyabb megoldási módozatokat fejlesszenek ki. Ebből következően a vezetési időkre vonatkozó szabályok megfelelőbb betartatása jelentős mértékben hozzájárul majd a közúti biztonsághoz, a gépjárművezetők jobb munkafeltételeihez és a tisztességes versenyhez. A projekttel kapcsolatos végső jelentést 2004 októberében küldték meg, és elindították a 2005-től 2008-ig tartó nyomonkövetési eljárást, amely az új tagállamokban történő végrehajtás elősegítésére, illetve a képzési és kommunikációs tevékenységek (pl. weboldalak, helpdesk szolgáltatás) végrehajtására irányul.

4.2.7. A 3820/85/EGK tanácsi rendelet felülvizsgálata

Az európai közlekedéspolitika 2010-ig c. fehér könyvben: itt az idő dönteni (COM (2001) 370), a Bizottság a következőt állapította meg: „Az EU közúti közlekedési szabályai, különösen a munkafeltételek tekintetében, nem csak hatástalanok; hanem, mindenekelőtt, érvényesítésük is rendkívül gyenge. A szabályok érvényesítésének erélytelensége gondokat okoz. Következésképpen a Közösségi és a nemzeti jogszabályok hatékonysága azoknak az egész Közösségen belül korrekt, részrehajlástól mentes alkalmazásán múlik.” A helyzet javítása érdekében a Bizottság szándéka a közúti közlekedésre vonatkozó közösségi jogszabályok hatékony, egységes értelmezésének, alkalmazásának és érvényesítésük figyelemmel kísérésének az elősegítése. Az egységes értelmezéssel az új rendeletre[7] irányuló javaslat foglalkozott. A javaslat elsődleges célja a rendelet egyszerűsítése, egyértelműbbé és naprakésszé tétele volt: A javaslat szigorítja a munkaadói felelősségre vonatkozó rendelkezéseket, bevezeti a büntetések határokon túli hatályának (extraterritorialitás) fogalmát és komoly szabálysértések miatti közös szankcióként a gépjármű lefoglalását. A rendelet alkalmazásában való további részvétel és az amelletti elkötelezettség elősegítése érdekében sor kerül egy nemzeti bűnüldöző szervek képviselőiből álló tanácsadó testület felállítására. Az új rendeletről végül 2006. február 2-án született európai parlamenti és tanácsi megállapodás, és az a (várhatóan 2006 májusi) kihirdetését követő huszadik napon lép hatályba. Rendelkezései egy évvel később lesznek alkalmazandók, kivéve a digitális menetíró készülékre vonatkozó, azonnal alkalmazandó rendelkezéseket.

4.2.8. A 88/599/EGK irányelv felülvizsgálata

A Bizottság a 88/599/EGK irányelv felülvizsgálatára tett javaslatával[8] a végrehajtás, az ellenőrzések és a szankciók hatékonyságának és egységesítésének a tökéletesítésére is törekedett. Három célkitűzése az ellenőrzések mennyiségének és minőségének a javítása, a végrehajtó hatóságok közötti fokozottabb együttműködés ösztönzése és a szankciók harmonizálása kérdésének a megoldása:

Az ellenőrzések mennyiségi növelését illetően az ellenőrzések minimális arányát 1 %-ról 3 %-ra növelték, a hivatásos gépkocsivezetők munkanapjainak teljes száma arányában; ezen általános százalékos arányon belül a közúti ellenőrzésekhez kapcsolódó minimális százalék 15-ről 25-re nő, az ellenőrzések helyszínén pedig 25-ről 50- re.

A minőségi fejlesztést illetően a javaslat előirányozta: minden tagállamban egy koordinálásért felelős fő szerv létrehozását, amely kidolgoz, közzétesz és végrehajt egy alkalmazási stratégiát; interoperábilis felszerelés jegyzékével kellően ellátott és más tagállami erőkkel együttműködésben képzett végrehajtó személyzetet; az ellenőrzések végrehajtására szolgáló, kellő számú leállóhellyel vagy szervízállomással rendelkező közúti infrastruktúrát. Közös kockázatminősítési rendszerrel végrehajtott véletlenszerű és célzott ellenőrzéseket.

A tagállamok végrehajtó hatóságai közötti együttműködést az együttes fellépések, az elektronikus hálózaton történő jobb információcsere, valamint a végrehajtó hatóságok azon állandó bizottsága biztosítja, amely egyértelművé teszi az irányelv végrehajtását, egységes megközelítést ösztönöz és elősegíti az ágazat és a hivatalok közötti párbeszédet.

A szankciók tekintetében a javaslat biztosította, hogy a tagállamok szankcióik közé felvegyék és alkalmazzák az ideiglenes feltartóztatást, az üzemeltetési vagy vezetői engedély ideiglenes visszavonását, felfüggesztését vagy korlátozását, és hogy mindezt hatékonyan, arányosan és visszatartó erővel végezzék. A javaslat emellett támogatja az arányos pénzügyi szankciók alkalmazását a teljes forgalmi láncra, amennyiben a szabálysértések pénzügyi nyereséggel járnak. Végül tartalmazza az általában komolynak tekintett szabálysértések jegyzékét, amelyeket ennek megfelelően arányosan kell bírságolni.

Az új irányelv rendelkezéseiről végül 2006. február 2-án született európai parlamenti és tanácsi megállapodás. Az irányelv a (2006 májusi) kihirdetését követő huszadik napon lép hatályba, és a tagállamok 2007. április 30-ig ültethetik át.

4.2.9. A munkaidő bevezetése a közúti fuvarozási ágazatban: 2002/15/EK európai parlamenti és tanácsi irányelv

A közúti fuvarozásban utazó tevékenységet végző személyek munkaidejének szervezéséről szóló 2002/15/EK európai parlamenti és tanácsi irányelvet 2002. március 11-én fogadták el. Az ezen, valamint a munkaidő-szervezés egyes szempontjairól szóló 2003/88/EK irányelvnek a közúti ágazatban történő végrehajtásához a tagállamok nemzeti jogrendjébe való átültetés szükséges. A 2002/15/EK ágazati irányelv átültetési határideje 2005. március 23. volt. Két tagállam, Finnország és Spanyolország közös keresetet nyújtott be az Európai Bíróságnak, a ágazatspecifikus irányelv része vagy egésze semmissé tételéért. A Bíróság 2004. szeptember 4-én ellenük hozott határozatot.

A Bizottság meggyőződése, hogy az irányelv, amennyiben valamennyi tagállamban végrehajtják, hozzájárul majd a közúti fuvarozásban utazó tevékenységet végző személyek szociális helyzetének, valamint a közúti biztonságnak a javításához.

4.2.10. Összefoglaló észrevételek

A vezetési időkre és pihenőidőkre vonatkozó szabályok hatékony alkalmazása mindenki érdeke. A Bizottság továbbra is ösztönzi valamennyi tagállamot az ellenőrzések mennyiségi és minőségi javítására, a szabályok fokozottabb betartatására, továbbá az információ és a személyzet cseréjét elősegítő, együttműködésen alapuló kezdeményezések megtételére és közös gyakorlatok végzésére. Ezek a fellépések hozzájárulnak majd a végrehajtási tevékenységek javításához, és a rendelet végrehajtása jobb közös megértéséhez.

A tagállamokat emlékeztetik arra, hogy a rendelet nem csupán különleges kötelezettséget ír elő az információ rendelkezésre bocsátására, hanem megszabja annak a Bizottság számára történő eljuttatási határidejét is, amely a vonatkozó kétéves időszak leteltét követő év szeptember 30-a.

A Bizottság számára biztató, hogy valamennyi tagállam eleget tett a hivatásos gépkocsivezetők munkanapjai 1 %-ának végrehajtási szintje követelményének. Ráadásul első ízben valamennyi tagállam a szabvány formátumban szolgáltatta adatait. Az eredmények mindazonáltal aggodalomra adnak okot. Túl sok a szabálysértés, és a korábbi jelentésekhez képest számuk tovább nő. Egy rendkívüli mértékben versenyorientált piacon, ahol a vállalatok a költségek minimalizálására kényszerülnek, intézkedéseket kell hozni az ezen alapvető szabályoknak való jobb megfelelés érdekében.

Ezért a Bizottság elengedhetetlennek tartja, hogy a két javaslat, amely most már egy közös megegyezésen alapuló jogi intézkedéscsomag, egyszerűsítse, egyértelművé tegye és aktualizálja az alapvető szabályokat és javítsa a végrehajtási tevékenységeket. Emellett szeretné kihangsúlyozni, hogy az ágazat arra törekszik, hogy a munkaidőre vonatkozó új szabályokat egységesen és tisztességesen alkalmazzák és hajtsák végre uniószerte, a verseny torzulásának elkerülése érdekében. Elvárja továbbá a tagállamoktól, hogy megtegyék a szükséges intézkedéseket a digitális menetíró készülék bevezetéséhez, az adatok hamisítás elleni védelemmel ellátott, hosszú távú tárolásának, valamint a gyors és pontos adatletöltés és adatellenőrzés ösztönzése érdekében.

Csak egységesebb szabályrendszerrel és a tagállamok által a végrehajtás céljából biztosított nagyobb fokú erőfeszítés és befektetés révén lehet elérni, hogy jobban tiszteljék a közösségi társadalmi normákat a közúti fuvarozási ágazatban.

Ennek tudatában a Bizottság továbbra is figyelemmel kíséri majd az e téren valamennyi tagállamban végbement fejleményeket a szociális jogszabályok összehangolt végrehajtásának biztosítására, a helyes gyakorlatok ösztönzésére és a szabályok betartatása szintjeinek és hatékonyságának erősítésére.

[1] HL L 370., 1985.12.31., 1. o.

[2] HL L 72., 1993.3.25., 33. o.

[3] A Bizottság számításai szerint az ellenőrizendő munkanapok minimális száma (a) 9766,40 kell hogy legyen, így Görögország a végrehajtás szintjének 4,1%-át érte el.

[4] E mérésnél csak globális statisztikai adatok álltak rendelkezésre.

[5] 16. cikk (2) bekezdése

[6] COM(2004) 360 végleges, 2004.4.30.

[7] COM(2001) 573 végleges, 2001. október 12.

[8] COM (2003) 628 végleges, 2003. október 21.